UKEM จัดชุดใหญ่แจกสองเด้ง!
คุณค่าบริษัท ข่าวดีรอบปีสำหรับนักลงทุนที่ยังคงถือหุ้น U …
2 ม.ค. 2561

คุณค่าบริษัท
ข่าวดีรอบปีสำหรับนักลงทุนที่ยังคงถือหุ้น UKEM หรือ บริษัท ยูเนี่ยน ปิโตรเคมีคอล จำกัด (มหาชน) หลังจากโศกเศร้ากับปัญหาของราคาหุ้นที่อ่อนตัวลงเรื่อยๆ สวนทางกับดัชนีตลาดฯ ประกอบกับข่าวคราวความเคลื่อนไหวของบริษัทก็เงียบเหงา ทำให้นักลงทุนไม่รู้จะไปต่ออย่างไร
ในที่สุดการลบล้างความโศกเศร้าก็บังเกิดขึ้น เนื่องจากมีมติบอร์ดไฟเขียวให้มีการจ่ายปันผลเป็นหุ้น, จ่ายปันผลเป็นเงินสด, พร้อมแจกวอร์แรนต์ นั่นเอง
งานนี้นักลงทุนที่ยังคงถือหุ้น UKEM หรือนักลงทุนเข้าซื้อใหม่ รอรับผลสองเด้ง แบบชุดใหญ่กันเลยทีเดียว!
ในส่วนของรายละเอียด
โดยที่ประชุมคณะกรรมการบริษัทของ UKEM มีมติให้เสนอต่อที่ประชุมผู้ถือหุ้น เพื่อพิจารณาอนุมัติจ่ายปันผลเป็นหุ้น โดยอัตราการจ่ายหุ้นปันผล (2 หุ้นเดิม : 1 หุ้นปันผล) และปันผลเป็นเงินสด โดยอัตราการจ่ายปันผลเป็นเงินสด (0.015 บาทต่อหุ้น) สำหรับการปันผลเป็นหุ้นและเงินสดจะขึ้นเครื่องหมาย XD ไม่ได้รับสิทธิปันผลในวันที่ 6 กุมภาพันธ์ 2561
นอกจากนี้ ที่ประชุมคณะกรรมการบริษัทอนุมัติการลดทุนจดทะเบียน โดยตัดหุ้นที่ยังไม่ได้จำหน่ายออก หลังจากนั้นให้เพิ่มทุนจดทะเบียนเป็น 334.84 ล้านบาท จากเดิมที่ 206.06 ล้านบาท โดยออกหุ้นเพิ่มทุนใหม่ 515.14 ล้านหุ้น พาร์หุ้นละ 0.25 บาท แบ่งจัดสรรจำนวน 412.11 ล้านหุ้น เพื่อรองรับการจ่ายหุ้นปันผล
ขณะที่หุ้นเพิ่มทุนที่เหลือ 103.03 ล้านหุ้น จะใช้รองรับใบสำคัญแสดงสิทธิที่จะซื้อหุ้นสามัญ (วอร์แรนต์) ที่บริษัทจะออกวอร์แรนต์ ครั้งที่ 2 (UKEM-W2) ไม่เกิน 103.03 ล้านหน่วย ให้ฟรีแก่ผู้ถือหุ้นเดิมในสัดส่วน 8 หุ้นเดิมต่อ 1 หน่วย โดยวอร์แรนต์มีอายุ 2 ปี อัตราการใช้สิทธิ 1 หน่วยต่อ 1 หุ้นใหม่ ที่ราคาหุ้นละ 0.50 บาท
ด้านผลการดำเนินงานไตรมาส 3 สิ้นสุดวันที่ 30 กันยายน 2560 บริษัทมีรายได้รวมขยับขึ้นมาอยู่ที่ 764.41 ล้านบาท จากงวดเดียวกันของปีก่อน 713.58 ล้านบาท มีรายได้จากการขายสินค้าเพิ่มขึ้น ส่งผลให้บริษัทมีกำไรทั้งสิ้น 28.09 ล้านบาท หรือ 0.034 บาทต่อหุ้น จากงวดเดียวกันของปีก่อน 28.30 ล้านบาท หรือ 0.034 บาทต่อหุ้น
ส่วนผลการดำเนินงานงวด 9 เดือน สิ้นสุดวันที่ 30 กันยายน 2560 บริษัทมีรายได้รวมขยับขึ้นมาอยู่ที่ 2,293.25 ล้านบาท จากงวดเดียวกันของปีก่อน 2,158.15 ล้านบาท ขณะที่ทางกำไรมีทั้งสิ้น 93.80 ล้านบาท หรือ 0.114 บาทต่อหุ้น จากงวดเดียวกันของปีก่อน 106.59 ล้านบาท หรือ 0.129 บาทต่อหุ้น
สิ่งสำคัญ คือ เมื่อนำมูลค่าทางบัญชีต่อหุ้นอยู่ 1.17 บาท มาคำนวณค่า P/BV ที่ระดับ 2 เท่า ซึ่งเป็นการคำนวณแบบอนุรักษนิยม จะได้ราคาเหมาะสมที่ระดับ 2.34 บาท และเมื่อนำมาเทียบกับราคาหุ้นบนกระดานที่ระดับ 1.95 บาท แสดงว่า ยังเหลือแก๊ปให้นักลงทุนเข้าเล่นได้
…
ผู้ถือหุ้นรายใหญ่
รายชื่อกรรมการ